„Lasă-te descoperIT” la cea de-a XIII-a ediție ITFest
Universitatea din București, împreună cu Sindicatul Studenților din Facultatea de Cibernetică, Statistică și Informatică Economică, invită pasionații de IT la cea de-a XIII-a ediție a proiectului ITFest. Ediția de anul acesta, care se va desfășura exclusiv online, va avea loc în perioada 24 octombrie-7 noiembrie 2020.
Proiect cu tradiție și cu renume printre pasionații de programare, ITFest adună an de an tot mai mulți participanți, atât din rândul elevilor, cât și din cel al studenților. Proiectul este destinat tuturor tinerilor care doresc să se familiarizeze cu domeniul IT sau care își doresc să intre în contact cu firme din mediul IT și de a creiona împreună cu potențialii angajatori locuri de muncă într-un mod interactiv.
Cea de-a XIII-a ediție a evenimentului va fi compusă dintr-o multitudine de evenimente și va debuta cu un podcast, în data de 24 octombrie 2020, la care vor participa un influencer din sfera IT și un reprezentant al unei companii partenere.
Următorul eveniment din cadrul proiectului este Job Fair, care va avea loc în perioada 26 - 30 octombrie 2020. În cadrul acestuia, participanții vor avea ocazia să vorbească cu mai mulți reprezentanți ai unor companii și vor putea să își formeze o imagine de ansamblu despre acest domeniu.
Totodată, cei care dețin o gândire logică și stăpânesc bazele limbajelor de programare C și C++ pot să se înscrie pentru sâmbătă, 31 octombrie 2020, la Concursul de Algoritmică, în cadrul căruia vor putea rezolva în echipă cât mai multe probleme din setul dat. Evaluarea se va face ținând cont de eficiența soluției și de încadrarea în timp. Echipa câștigătoare va primi premii substanțiale, ce vor fi anunțate live, la finalul concursului, iar fiecare câștigător va primi o diplomă în format electronic.
În perioada 2-6 noiembrie 2020, companiile partenere vor susține o serie de webinarii interactive. Vor fi abordate o multitudine de teme pentru a oferi participanților cât mai multe informații diverse și de interes. După fiecare sesiune, aceștia vor avea ocazia să participe la un joc de Kahoot, unde își vor putea testa memoria pe termen scurt, joc care, la fel, se va finaliza cu premii.
Pe lângă toate acestea, un eveniment cu totul special îi așteaptă pe pasionații de programare și nu numai. Hackathon, cel mai amplu și așteptat eveniment al acestui proiect, va avea loc în data de 7 noiembrie 2020. În cadrul acestuia, persoanele pasionate de IT, ce vor să își depășească limitele, vor putea lucra în echipe, timp de 12 ore, pentru a dezvolta și oferi soluții temelor propuse de parteneri. Studenții UB care sunt la curent cu tehnologiile din momentul actual și cărora le place să fie inventivi ar trebui să nu rateze acest ultim eveniment care marchează finalul celei de-a XIII-a ediții ITFest. 
Participarea la evenimentele organizate de ITFest este gratuită.
Mai multe informații despre proiect și înscrieri pot fi consultate aici și aici. 
SISC este prima organizație studențească din cadrul Academiei de Studii Economice (ASE), cu o vechime de 24 de ani, ce are ca scop reprezentarea studenților din CSIE, precum și crearea unei atmosfere necesare dezvoltării personale și profesionale a fiecărui tânăr adult.
